Diari Oficial de la Generalitat Valenciana


Sumari del DOGV 2916, del 27-01-1997 (1997/819063)

ORDRE de 30 de desembre 1996, de la Conselleria d'Agricultura i Medi Ambient, per la qual s'estableixen ajudes per a la modernització d'explotacions ramaderes.
---------------------------------------------------------------------------------------------------------------------------------------------------------------

### Dades del document

Número de DOGV
:   2916

Data del DOGV
:   27-01-1997

Secció del DOGV
:   ALTRES DISPOSICIONS

Número del document
:   1997/819063


Data del document
:   30-12-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 30 de desembre 1996, de la Conselleria d'Agricultura i Medi Ambient, per la qual s'estableixen ajudes per a la modernització d'explotacions ramaderes.  
El seguiment de la situació actual del sector ramader de la Comunitat Valenciana evidencia l'existència d'una sèrie de dificultats en les explotacions ramaderes per a situar-se en condicions de competir en el mercat únic de la Unió Europea. La Conselleria d'Agricultura i Medi Ambient ha observat que una de les principals estrangulacions se centra en l'estat de les instal·lacions i els equips de les granges que constitueixen la base de la producció pecuària.  
La Unió Europea restringeix la concessió d'ajudes en els sectors ramaders els productes dels quals són excedentaris en el mercat comunitari. No obstant això, mantenint aquest principi, és necessari promoure la realització d'inversions tendents a ajustar costs de producció, millorar la qualitat dels productes obtinguts i corregir les pràctiques lesives per al medi natural que envolta les instal·lacions. Tot això com a conseqüència del fet que l'activitat ramadera contribueix al manteniment de la població en les àrees rurals de la Comunitat Valenciana.  
Per tot això, a proposta del director general de Produccions, Mercats i Pesca,  
Ordene  
Article 1. Objecte  
Aquesta ordre té per objecte establir una línia d'ajudes als titulars d'explotacions ramaderes, ubicades en la Comunitat Valenciana, que realitzen millores en instal·lacions i equips.  
Article 2. Beneficiaris  
Seran beneficiaris d'aquestes ajudes els titulars d'explotacions ramaderes que tinguen Llibre d'explotació ramadera actualitzat i complisquen els programes sanitaris que haja establert o que establisca la Conselleria d'Agricultura i Medi Ambient.  
Tindran accés a aquesta línia d'ajudes els grups de titulars que, complint els requisits del paràgraf anterior, es constituesquen com a tals per millorar conjuntament les seues instal·lacions i equips.  
Article 3. Millores subvencionades  
Les ajudes establertes en aquesta normativa estaran dirigides a inversions en millora d'instal·lacions i equips.   
Es consideraran millores, a l'efecte d'aquesta línia:   
- L'electrificació de granges, incloent-hi la portada d'energia elèctrica, com també la seua distribució en l'interior de les naus.  
- La implantació de sistemes de ventilació forçada, calefacció i refrigeració de les naus.  
- El tancament de l'explotació, l'aïllament intern de les naus, com també qualsevol altra obra que comporte una protecció sanitària de l'explotació.  
- El condicionament de l'interior de les naus i corrals que implique una millora de les condicions sanitàries de producció i de la qualitat final del producte obtingut.  
- La conducció d'aigua corrent fins les explotacions, com també la distribució interior. Perquè la conducció d'aigua siga auxiliable el titular de l'explotació haurà d'acreditar que disposa d'autorització municipal per a la connexió a la xarxa d'aigua potable o concessió de la confederació hidrogràfica competent. S'hi exclouen les perforacions.  
- La construcció o millora de la xarxa interior de recollida de dejeccions i de la fossa de purins o recinte destinat a emmagatzemar fem, com també la incorporació de sistemes de separació sòlid-líquid.  
- La construcció o millora de fosses de cadàvers o altres sistemes de recollida i destrucció higiènica i no contaminant d'aquests.  
- El canvi de ruscs i la transformació o adquisició de mitjans de la producció apícola que comporten millores de les condicions de treball, de qualitat del producte final o rendibilització del treball.  
- L'adquisició d'equips informàtics (maquinari) que incorporen programes específics de gestió tecnicoeconòmica d'explotacions (programari) o, si es disposa d'equip, l'adquisició del programari.  
- En els sectors porcí i aviar no s'auxiliaran, en cap cas, les inversions en increments de volums construïts quan impliquen augments, directes o indirectes, de la capacitat de producció. A més, en el sector boví de llet, aquestes inversions només s'auxiliaran quan el productor dispose de quantitats de referència suplementària per al nombre d'animals que les noves instal·lacions puguen allotjar.  
Article 4. Lloc, termini i documentació  
Les sol·licituds es formalitzaran en instància degudament complimentada, subscrita pel o pels titulars de les explotacions ramaderes, i seran dirigides al director general de Producció, Mercats i Pesca de la Conselleria d'Agricultura i Medi Ambient.  
El termini de presentació de sol·licituds començarà el dia 1 de gener i finalitzarà el dia 30 de març de cada any sense perjudici del condicionament de la vigència i l'eficàcia del règim de les ajudes a les corresponents dotacions pressupostàries de l'exercici corresponent i a la publicació de l'ordre que faça pública la línia de subvenció i l'import global.  
La sol·licitud s'haurà de registrar abans d'iniciar l'obra civil o d'adquirir l'equipament i, amb ella, s'ajuntarà la documentació següent:  
a) Còpia de DNI o CIF.  
b) Còpia del Llibre d'Explotació Ramadera actualitzat.  
c) Memòria descriptiva de les millores. S'hi inclourà la valoració del treball personal que aportarà el ramader. En aquesta primera fase no caldrà la signatura de cap tècnic. No obstant això, quan les obres exigisquen un projecte tècnic, aquest haurà de sotmetre's a informe de l'oficina de supervisió de projectes.  
d) Pressupost detallat de les obres que es realitzaran, amb un calendari d'inversions que en garantisca l'execució en l'exercici per al qual es concedeix la subvenció.  
e) En el cas de grups, el compromís escrit d'executar el projecte i fer-se responsables de l'obra, firmat per tots els integrants d'aquests.  
f) Certificat original expedit per la Tresoreria Territorial de la Seguretat Social d'estar al corrent del pagament de les obligacions de la Seguretat Social o, si s'escau, d'estar-ne exempt, en les formes previstes en l'Ordre de 30 de maig de 1996 (DOGV núm. 2.775, de 21.06.96).  
g) Certificat original expedit per l'Agència Tributària d'estar al corrent del pagament de les obligacions fiscals o, si s'escau, d'estar-ne exempt, en les formes previstes en l'Ordre de 30 de maig de 1996 (DOGV núm. 2.774, de 21.06.96).  
h) Imprès d'alta de tercers pagaments de la Generalitat Valenciana acompanyat d'un certificat de l'entitat bancària de la titularitat del compte en què hagen d'efectuar-se els pagaments.  
Els serveis tècnics de la Conselleria d'Agricultura i Medi Ambient en què s'ubique l'explotació comprovaran que en el moment de la sol·licitud no s'han iniciat les inversions objecte de petició d'ajudes.  
Article 5. Quantia de les ajudes  
Les ajudes es concediran per un import global màxim que s'establirà en cada exercici pressupostari. La quantia màxima de l'ajuda concedida serà de:  
- Amb caràcter general, el 25 per cent del valor de la inversió, amb l'exclusió prèvia de l'IVA.  
- Quan l'execució la realitze un ramader l'explotació del qual haja estat qualificada com a preferent o prioritària d'acord amb la legislació vigent, serà del 30 per cent del valor de la inversió, IVA exclòs.  
- Quan l'execució la realitze un ramader l'explotació del qual haja estat qualificada com a preferent o prioritària i, a més, en la data de presentació de la sol·licitud d'ajuda tinga 18 anys o més, sense haver complit els 40, la subvenció serà del 35 per cent del valor de la inversió, IVA exclòs.  
- Quan l'execució la realitze un grup de ramaders en comú o una explotació associada, s'aplicarà el percentatge més favorable, corresponent, almenys, al 40 per cent dels integrants d'aquell.  
No obstant això, la subvenció màxima que es concedirà no podrà superar la quantitat de quatre milions de pessetes per beneficiari o soci, quan l'obra estiga promoguda per un únic titular. Quan estiga promoguda per una explotació associada o un grup de, com a mínim, tres ramaders, la quantitat resultant de multiplicar el nombre de socis o integrants del grup per quatre milions, amb el límit de vint milions de pessetes.  
Article 6. Criteris de preferència  
La concessió de la subvenció es realitzarà tenint en compte l'ordre de preferència següent:  
Primer: sol·licituds presentades per ramaders, associacions o grups l'explotació dels quals haja estat qualificada com a explotació preferent o prioritària, siga individual o col·lectiva, ordenades per data de registre d'entrada.  
Segon: la resta, ordenades per data de registre d'entrada.  
Si, ordenats els expedients d'acord amb el procediment descrit, queda un grup de sol·licituds en el mateix nivell de preferència i la mateixa data de registre d'entrada, i no hi ha suficient crèdit per a concedir l'ajuda sol·licitada en totes elles, es procedirà al prorrateig de la quantitat disponible entre les sol·licituds corresponents al mateix nivell de preferència i la mateixa data de registre d'entrada.  
El sol·licitant disposarà d'un termini de sis mesos, sempre abans del 31 d'octubre de l'any en curs, per a posar en funcionament les millores i comunicar-ho a l'oficina d'aquesta conselleria encarregada de la tramitació de la petició d'ajudes. L'incompliment d'aquests terminis suposarà, després de la incoació d'un expedient i amb audiència de l'interessat, la resolució de les ajudes. Tot això tret que s'haguera prorrogat expressament aquest termini, amb la petició prèvia de la persona interessada i per causes de força major degudament justificades.  
Article 7. Termini de resolució  
L'avaluació i el seguiment de l'aplicació correcta de les ajudes concedides l'efectuarà la Direcció General de Produccions, Mercats i Pesca. Aquesta direcció, dins dels dos mesos següents a la finalització del termini de presentació de sol·licituds, resoldrà les presentades. La falta de resolució expressa en aquest termini suposarà la desestimació de l'ajuda.  
Article 8. Justificació del pagament  
Per al pagament de la subvenció, el sol·licitant haurà d'acompanyar a la comunicació de posada en funcionament de les millores assenyalades en l'article anterior, el projecte d'obra civil visat pel col·legi oficial corresponent, la llicència d'obres de l'ajuntament del municipi en què se situe l'explotació i les factures de les despeses ocasionades i els justificants de pagament corresponents.  
En el cas d'aquelles millores que no suposen modificació de volums construïts serà suficient amb l'aportació de les factures de les despeses ocasionades i els corresponents justificants de pagaments de les inversions realitzades.  
En la justificació dels pagaments derivats de les obres i construccions serà suficient amb la presentació de factures amb els rebuts corresponents, per desemborsaments d'un 75 per cent de la inversió. El 25 per cent restant s'entendrà que correspon al treball aportat pel ramader mateix. La quantitat màxima que es tindrà en compte com a valoració del treball propi serà la inclosa en la memòria descriptiva que acompanya la sol·licitud.  
A la vista dels justificants aportats, la direcció general delegada en l'article 6 autoritzarà el pagament d'ajudes pels conceptes previstos en la memòria descriptiva de les millores i amb el límit màxim del pressupost detallat, independentment que el valor de la inversió siga superior, d'acord amb les factures o els projectes aportats.  
Article 9. Reintegrament de quantitats  
Conformement s'estableix en l'article 47.9 del text refós de la Llei d'Hisenda de la Generalitat Valenciana, procedirà el reintegrament de les quantitats percebudes i l'exigència de l'interès de demora des del moment del pagament de l'ajuda en els casos següents:  
a) Incompliment de l'obligació de justificació.  
b) Obtenir la subvenció sense complir les condicions que s'hi requereixen.  
c) Incompliment de la finalitat per la qual la subvenció va ser concedida.  
d) Incompliment de les condicions imposades als beneficiaris amb motiu de la concessió de la subvenció.  
La percepció d'aquestes ajudes serà incompatible amb qualsevol altra línia d'ajudes establerta que tinga per objecte el finançament d'aquestes millores.  
Disposicions addicionals  
Primera  
Es delega en el director general de Produccions, Mercats i Pesca la concessió i denegació de les ajudes previstes en aquesta disposició.  
Segona  
L'efectivitat de la convocatòria de subvencions per a 1997 queda supeditada a l'aprovació de l'ordre per la qual es publiquen els imports globals màxims que financien aquestes ajudes per a l'exercici 1997.  
Disposició derogatòria  
Queden derogades l'Ordre de 12 d'abril de 1995, de la Conselleria d'Agricultura i Medi Ambient, per la qual s'estableixen ajudes a la modernització d'explotacions ramaderes, i l'Ordre d'1 de març de 1996, que la modifica.  
Disposicions finals  
Primera  
Es faculta la Direcció General de Produccions, Mercats i Pesca perquè dicte les disposicions necessàries per a l'aplicació d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 30 de desembre de 1996.  
La consellera d'Agricultura i Medi Ambient  
MARIA ÀNGELS RAMÓN-LLIN I MARTÍNEZ